**ACTA DEL CONSELL DE GENT GRAN DEL DISTRICTE DE SANTS-MONTJUÏC**

Data: 20 de febrer de 2019, 17h

Lloc: Seu del Districte de Sants-Montjuïc (C/Creu Coberta, 104, sala Cadires Vermelles)

**Assistència registrada: 22 persones**

Conselleres/es:

Sr. Joan Sanromà, Conseller Grup Municipal BEC

Sra. Georgina Lázaro, Consellera Grup Municipal Grup Demòcrata

Sra. Àngels Boix, Consellera Grup Municipal PSC

Sr.Jordi Fexas Consellera Grup Municipal ERC

Sr. Fernando Alcalde, Conseller Grup Municipal C’s

Sra. Neus Roca, Consellera Grup Municipal CUP

Sr. Jose Antonio Calleja, Conseller Grup Municipal PP

Membres d’entitats:

Relacions entre generacions

Casal municipal de gent gran La Capa

Associació Jubilats Magòria

Esplai Gent Gran de Sants-Fundació La Caixa.

Apartaments Josep Miracle

FATEC

Casal municipal de gent gran El Polvorí

Casal municipal de gent gran de Cotxeres de Sants

Casal municipal de gent gran Poble-sec.

Casal municipal de St.Cristòfol.

Tècniques Municipals

Maria Sebastià, Cap de projectes de Gent Gran. Direcció de SSPP I T del Districte Sants-Montjuïc.

Jordi González, Tècnic del Districte.

**Ordre del dia**

1. Lectura i aprovació de l'acta de l'anterior reunió.
2. Presentació de les propostes dels grups a la V Convenció de les veus de la gent gran (5 i 6 de març). Debat i validació. Informació del procés d’inscripció a la convenció.
3. Presentació de l’últim document de drets i llibertats de les persones grans.
4. Debat sobre les propostes del document i validació.
5. Torn obert de paraules.
6. **Aprovació de l’acta de la sessió anterior**

Joan Sanromà inicia la sessió demanant disculpes per començar amb retard respecte de l’hora prevista i dóna la benvinguda a les persones assistents al que presenta com l’últim consell ordinari de gent gran d’aquest mandat. Es dóna per aprovada l'acta anterior, amb la petició que s’afegeixi el cognom d’una de les persones de l’associació Josep Miracle a l’apartat d’assistències i la correcció del cognom de la vicepresidenta.

Abans de començar la sessió, s’ha repartit a les persones assistents carpetes vermelles amb la documentació relacionada amb els punts que es tractaran a la reunió. Maria Sebastià comenta que la carpeta de documents és bastant densa. Entre altres coses, conté un full amb una autorització per al tractament de dades que han de signar i entregar al final de la reunió les entitats que vulguin rebre les comunicacions de convocatòries i actes. Explica que, a partir d’ara, les comunicacions de l’administració es faran de forma digital ( via mail) i cal està donat d’alta al registre de dades del Consell sectorial de gent gran. Maria Sebastià indica que si alguna persona té dificultats al final de la sessió parlin amb ella per veure quina solució es pot trobar . Conclou que la resta de documents a la carpeta estan relacionats amb la reunió d’avui.

Joan Sanromà comenta que fa quinze dies s’ha jubilat Jordi González, tècnic del programa de gent gran del Districte. Li agraeix la feina feta durant tots els anys que treballat en aquest servei i pels anys que ha treballat a altres espais de l’Ajuntament. Jordi González agraeix la felicitació i tot el que ha après durant els quaranta anys que ha treballat a l’administració municipal, sobretot al districte.

1. **Presentació de les propostes dels grups a la V Convenció de les veus de la gent gran (5 i 6 de març). Debat i validació. Informació del procés d’inscripció a la convenció.**

Joan Sanromà explica que en la passada sessió del consell sectorial del mes d’octubre es va presentar la V Convenció de la gent gran. El procés participatiu ha continuat amb grups de treball, amb sessions en format de fòrum. El dia 7 de febrer es va fer una jornada de debat i trobada per facilitar la participació de les persones grans del districte .La sessió matinal es va fer a la sala d’actes del centre cívic de Cotxeres de Sants, organitzada pel programa de gent gran i amb l’assistència va ser de 42 persones.

L’objectiu era debatre els tres blocs del document «Propostes del Consell Assessor de la Gent Gran». A una taula es va parlar sobre drets i garanties, una altra sobre cures, i una altra sobre vida quotidiana i ciutat. Al document hi ha les conclusions.

Maria Sebastià aclareix que en els documents lliurats hi ha les propostes, el resultat del debat del dia 7 de febrer, que avui es presenten a la valoració del Consell. A continuació, es fan les presentacions dels blocs:

Bloc 1: Protecció social, drets i garanties a les societats del segle XXI:

Pren la paraula la vicepresidenta donat que la Rosa Val ha excusat la seva assistència.

Es van recollir les idees més importants i es van anotar les més potents en forma de reflexió. Algunes idees que van sorgir al mateix grup es van destacar per així poder treballar amb elles més endavant.

Es destaquen els efectes de la crisi –la gent gran és qui pateix més els efectes de l’atur a les famílies–, la renda mínima garantida, la reforma fiscal, la recuperació dels valors familiars, la comunicació, la demanda de formació en noves tecnologies, salut i l’assessorament sobre serveis bàsics públics, drets i garanties.

Joan Sanromà conclou que aquestes idees estaran recollides al text principal que es redactarà per a la Convenció, ja que són temes prioritaris. Suggereix que si cal modificar o afegir temes al bloc, es digui ara.

M. Carmen Gonzálo comenta que potser aquest resum d’idees és només el que va percebre la persona que va prendre les notes. La Maria Sebastià pren la paraula i indica que estava en el grup i els que s’ha llegit són les idees força que es van debatre. Joan Sanromà afegeix que, de tota manera, qui vulgui pot participar en la convenció i es poden proposar punts, que es tractaran en els espais simultanis de debat del dia 5 de març. Finalment, no s’afegeix res.

Una persona de l’Espai Sants-Fundació La Caixa, valora que està molt bé proposar aquests debats, tanmateix vol saber amb quins mitjans s’aconseguirà materialitzar aquestes demandes, més enllà dels debats. Joan Sanromà explica que aquesta convenció es fa cada quatre anys, quan acaba cada mandat, amb l’objectiu d’elaborar un llistat de totes les inquietuds de la gent gran per a treballar sobre elles a llarg termini.

Bloc 2: La cultura de la cura al llarg del curs de la vida: Pren la paraula la Carme Garate..

Es van arribar a propostes més concretes.

* + Pel que fa a les necessitats de cura i autocura: Mantenir les xarrades als centres i casals sobre la promoció de la salut i facilitar informació sobre com fer les cures a una persona depenent (quines eines necessito dominar per a ajudar-la a menjar, netejar-se…)
	+ Propostes que van quedar pendents a la IV Convenció i s’han de mantenir: Millorar la informació per a persones grans al Catàleg de serveis socials. Continuar promovent un estil de vida saludable als espais de gent gran. Ampliar nombre d’espais gimnàstics amb activitats dirigides.
	+ Impulsar trobades intergeneracionals a escoles i instituts per entendre les necessitats d’uns i d’altres (gent gran i joves). Treball des de les escoles sobre les dificultats que té la vellesa i promoure relacions socials no necessàriament biològiques.
	+ Es percep que les feines de cura encara continuen sent molt feminitzades: Es proposa que les campanyes per la igualtat incloguin la figura de l’home com a persona també necessària per a les cures de la gent gran. Promoure la cultura de la cura entre familiars, que recaigui també sobre els homes.
	+ Es demana un compromís de continuïtat del programa Respir per a persones dependents.
	+ Es demana que als CAP hi hagi la figura del metge geriatra: La persona gran necessita un sol metge i no quatre, i potser indicacions per a l’autocura.
	+ Arran de la cura, es proposa recuperar el fulletó «12 recomanacions per envellir activament»: Actualitzar-lo, revisar-lo i reeditar-lo, per fer-ne una distribució a casals, centres de persones grans i farmàcies.
	+ Recuperar el fulletó de protocol «L’actuació davant el maltractament a les persones grans» –està als CAP i a les farmàcies–, actualitzar-lo o buscar un de millor, i que es torni a distribuir.
	+ Insistir als mitjans de comunicació que hi hagi també la figura de la persona gran quan parlin sobre el maltractament cap a les dones.
	+ Parlar del bon tracte a les escoles: Que es parli de les especificitats del maltractament i com detectar mal tracte, per exemple, dels avis.
	+ A la taula de debat va sorgir una reflexió: Per una persona gran és difícil denunciar maltractes. Una possibilitat seria localitzar-ho als CAP perquè denuncien si la persona mateixa no pot denunciar.
	+ Es demanen més apartaments amb serveis per a gent gran, per evitar ingressos a centres de dia i residències.
	+ Pel que fa a la preocupació per la gent que treballa al sector de cures: Les residències depenen de la Generalitat i els usuaris demanen més inspeccions i controls de les ràtios de personals, més ara amb l’ACP (atenció centrada a la persona). Les ràtios ara ja són inferiors als que es necessiten. Els sous dels treballadors han de ser dignes i els contractes indefinits o de llarga durada, perquè no dóna temps a implicar-se ni amb la institució ni amb els usuaris.
	+ Pel que fa a la solitud no volguda: Ampliar i difondre els projectes com ara Vincles, Baixem al carrer, Ràdars i altres programes.

Només es van tractar al fòrum aquests catorze punts per manca de temps. No s’afegeix res més.

Hi ha un comentari sobre la figura de l’especialista en geriatria: només existeixen a les mútues privades, per això demanen aquesta especialitat a la sanitat pública. Algunes persones assistents pregunten si hi ha especialista en geriatria al districte de Sants. Joan Sanromà contesta que a la Creu Roja de l’Hospitalet sí que hi ha un servei de seguiment i tractament de geriatria.

Es fa una altra proposta: un veí ha vist a la televisió que s’estan promocionant unes hipoteques per la gent gran per pisos que es comencen a comprar als seixanta-cinc anys, durant uns altres vint –fins als vuitanta-cinc anys. Li contesta una altra persona que la majoria de gent que contracta aquestes hipoteques deixa el pis abans. En aquest cas, la següent generació no hereta la casa, se la queda el banc. Es demana que aquest tema consti d’alguna manera a un punt de la V Convenció de les veus de les persones grans, perquè hi ha diferents opinions i es vol sotmetre a debat, tot i que no se sap fins a quin punt es pot intervenir des de l’administració en fer que una entitat privada retiri un anunci a la televisió. Es buscarà assessorament legal.

Bloc 3: Ciutat, vida quotidiana i diversitat: Pren la paraula la Joana Sánchez.

Sobre els temes a debatre, més que propostes s’han enumerat preocupacions:

* + Sobre l’amigabilitat de la ciutat: preocupa la seguretat al carrer, als parcs, sense por i sense risc.
	+ A les línies noves de bus (H-D-V), per fer els enllaços, s’ha de caminar molt i s’ha d’esperar molt. Molts carrers queden sense circulació. Ara sembla que hi ha més usuaris. Els accessos no són còmodes, alguns xofers no donen abast, alguns autobusos no estan adaptats, encara hi ha parades de metro sense accessibilitat i de vegades les escales mecàniques no funcionen. A Sants cap de les tres estacions principals està adaptada.
	+ Pel que fa a les persones grans estrangeres: preocupa ajudar-les a integrar-se des del suport i l’enteniment dels seus costums i creences. Al Poble sec, hi ha moltes persones no comunitàries, moltes no declarades i dificulta trobar quantes persones migrades grans hi ha.
	+ Implicar al jovent amb els projectes amb gent gran, com ara *Aprendre amb la gent gran*.
	+ Continuar promovent xerrades per part dels cossos de seguretat, sense rebaixar l’autoestima personal dels participants.
	+ Facilitar l’accés a les ajudes per al canvi de banyera per dutxa. Fer possible que es pugui sol·licitar l’ajuda a l’administració per a poder adaptar la banyera de casa.
	+ Pel que fa als centres i residències de la gent gran, preocupa que falten places i que els preus siguin inaccessibles per a moltes persones. També preocupa que faltin pisos tutelats i amb serveis i pisos per a persones grans que necessiten un lloguer regulat perquè no tenen pensió o no tenen prou per a pagar el lloguer.
	+ Fomentar que a les comunitats es mobilitzi l’ajuda veïnal per a la gent gran que viu sola. Oferir suport de manera que no se sentin tampoc assetjades però que se’ls garanteixi l’ajuda i l’acompanyament quan ho necessitin.

M. Carmen Gonzalo llegeix els comentaris on s’agraeixen per les xerrades de la quinzena de salut i es demana que es faci més difusió sobre les jornades que es fan. S’obre un torn de paraula per fer observacions sobre aquest bloc.

Un veí comenta que una de les coses que no són prioritat però inquieten són les bicis, els patinets i els monopatins, perquè passen molt de pressa. Demana que les bicis i els patinets portin matrícula i assegurança. Comenten que potser caldria disposar d’assegurança a tercers. Considera que la Guàrdia Urbana no actua al respecte.

Hi ha una iniciativa sobre uns tallers que es podrien impulsar, en els quals, gent jove –de 14 i 15 anys– vagin als casals a fer classes d’alfabetització informàtica per a gent gran, per exemple amb telèfons mòbils.

Pel que fa als lloguers, es comenta que alguns propietaris que tenen molts pisos s’enriqueixen i especulen amb edificis que no tenen ascensor, perquè quan instal·len l’ascensor augmenten els lloguers fins a un 12% anual. El propietari pot demanar una subvenció a l’Ajuntament, també per fer obres, obres a la façana, etc. Tanmateix, alguns propietaris no demanen aquestes subvencions i ho fan pagar als llogaters amb aquestes pujades. Maria Sebastià suggereix que es torni a treure el punt a la V Convenció de les veus de les persones grans (5 i 6 de març), per sotmetre’l a debat.

Una altra persona suggereix que es facin unes ajudes per a taxis per a les persones grans amb mobilitat reduïda. Li responen que ja hi ha la *targeta blanca* per a transport adaptat a la ciutat de Barcelona, que està inclosa a la Llei de dependència, amb la qual el bitllet és més barat per a persones amb certificat de discapacitat i que superen el barem de mobilitat. Es dirigeix a la xarxa d’autobusos adaptats, a microbús adaptat, o a taxi adaptat en cas que no sigui possible dirigir a la persona a la xarxa d’autobús adaptat.

Es comenta que quan una persona gran es queda vídua, no té ningú que l’ajudi i ha de fer tràmits, per exemple, es necessita un espai on preguntar què ha de fer, i que es pugui dirigir a algun lloc on se l’ajudi i l’orientin. Maria Sebastià respon que depèn de per quin tipus de tràmits s’ha d’anar a un lloc o a un altre. En cas de dubtes, cadascú ha d’acudir al seu centre de serveis socials del barri per trobar orientació sobre cada tràmit.

Un altre veí comenta que a Betevé troba a faltar notícies de la gent gran. Proposa que es demani un horari determinat per assabentar-se de les coses que hi ha a Barcelona per a la gent gran.

Una persona de Cotxeres de Sants vol afegir que al metro de Plaça Espanya hi ha un esglaó molt desnivellat. Vol que es tingui en compte quan es revisi l’accessibilitat del transport públic.

Per últim, es recorda a les persones assistents que per a V Convenció de les veus de les persones grans (5 i 6 de març) si queda algú per inscriure’s, ha de trucar i fer-ho ja.

Per tancar el punt, es passa un vídeo curt del Consell Assessor de la Gent Gran, sobre els fòrums participatius de la V Convenció de les veus de les persones grans. Explica quins són els diferents apartats, dels quals s’ha parlat en aquesta reunió. Als fòrums hi van acudir 120 persones de 50 entitats diferents durant les 9 jornades de treball. Joan Sanromà comenta que el fet que la majoria de gent que apareix al vídeo sigui de Sants és una mostra que la gent gran participa molt més activament en aquestes trobades que la d’altres barris.

Arran els punts del bloc 2 que s’han exposat abans, José Antonio Calleja comenta que fa uns mesos l’Ajuntament va posar en marxa un programa per detectar casos de maltractament. Està disponible al web, on també hi ha adreces de contacte i un vídeo de BTV sobre els casos atesos el 2017. El programa funciona des del gener. També afegeix sobre les hipoteques de vint anys que sí que són una pràctica legal, malgrat que no siguin ètiques, i que potser el que s’hauria de promoure és la informació per a tothom sobre aquest tipus de pràctiques i que no es tracti des d’un punt de vista paternalista quan es treballi. El mateix veí li respon que la seva inquietud era que les pràctiques legals no ètiques s’han de denunciar. Jordi González posa fi al debat concloent que no deixaran gent gran al carrer.

Joan Sanromà mostra el web en pantalla:

Es tracta del programa Bon Tracte. Al web, efectivament, hi ha protocols sobre què es considera maltractament, per exemple. Comenta que no era un punt del dia, però com que hi ha inquietud ho vol mostrar.

1. **Presentació de l’últim document de drets i llibertats de les persones grans.**

M. Carmen Gonzalo presenta el punt i explica que encara no hi ha cap document de propostes concretes. Ha portat l’antic document, l’esborrany, i explica que encara surten documents diferents, i per ara no hi ha un de propostes concretes. Valora que la part positiva és que com que es tracta d’un document obert, es poden aportar idees i propostes. Puntualitza que ara no es tracta d’un document només de persones grans, sinó que s’ha centrat amb especial atenció a les persones grans amb dependència. Pel que fa a les modificacions, moltes són de semàntica o de redactat, no de contingut pròpiament. També hi ha temes nous, com ara la mort digna o la figura de l’especialista en geriatria.

Es conclou que es demorarà la valoració fins que estigui tancat el document. Després de la V Convenció de les veus de les persones grans s’abordarà aquest punt i es treballarà al proper consell de gent gran.

Un veí pregunta per quina raó la Generalitat no publica la xifra de suïcidis de gent gran.

1. **Debat sobre les propostes del document i validació.**

Queda posposat.

1. **Torn obert de paraules**

A la darrera sessió plenària del Consell general de Barcelona del 22/01/2019 es va fer una proposició de compromís en relació a l’estratègia sobre el canvi demogràfic i envelliment defensant el dret a la ciutat per a tots els cicles de vida (2018-2030) i amb especial atenció a les minories més vulnerables, que es volia adreçar a tots els grups municipals abans de les eleccions. Es llegirà als consells sectorials per veure si hi ha suport a la proposta. La vicepresidenta llegeix la proposta i es vota a favor sense cap excepció. Si alguna persona no la té, la pot demanar a M. Carmen Gonzalo.

Joan Sanromà explica que l’estratègia és la que van repartir a tots els grups polítics.

Un veí recorda que els partits polítics han de donar suport als jubilats, que formen el 20% de la població.

Un veí demana que tots els presos polítics no estiguin a les presons.

Joan Sanromà agafa la paraula i acomiada aquest Consell de gent gran, que és l’últim d’aquest mandat. Vol agrair a totes les persones que han participat en el Consell, que té una gran extensió en el Consell de ciutat i que des de fa molts anys ha esdevingut un dels més importants. Agraeix a Maria Sebastià i a Jordi González la feina feta, i desitja sort a la vicepresidenta.

Joan Sanromà convida a tothom a participar en el grup de treball que hi haurà el segon dimecres de mes a Cotxeres de Sants, on es reuneix un grup de gent gran que dinamitzarà Maria Sebastià, ja que és on es materialitzen les propostes.

Sense més comentaris, es dóna per finalitzada la sessió.